OR จับมือ LINE MAN ขยาย “Kitchen ready to go” 2 ปั๊มรอบนอกกรุงเทพฯ
OR ผนึกกำลัง LINE MAN ต่อยอดความร่วมมือขยายสาขา LINE MAN Kitchen ready to go ในสถานีบริการ “พีทีที สเตชั่น” บริเวณรอบนอกกรุงเทพฯ เพิ่มความสะดวกสบายผู้ใช้บริการย่านชานเมือง
OR ผนึกกำลัง LINE MAN ต่อยอดความร่วมมือขยายสาขา LINE MAN Kitchen ready to go ในสถานีบริการ “พีทีที สเตชั่น” บริเวณรอบนอกกรุงเทพฯ เพิ่มความสะดวกสบายผู้ใช้บริการย่านชานเมือง
23 มิ.ย. 2565

นายสมยศ คงประเวศ รองกรรมการผู้จัดการใหญ่ธุรกิจค้าปลีก บริษัท ปตท. น้ำมันและการค้าปลีก จำกัด (มหาชน) หรือ OR กล่าวว่า ในปีนี้โออาร์ได้ปรับเปลี่ยนการทำงานเข้าสู่รูปแบบพาร์ตเนอร์ชิปโมเดล ที่คำนึงถึงความต้องการของพันธมิตรทางธุรกิจ ผู้บริโภค รวมถึงสังคม และชุมชนเป็นหลัก ซึ่งจากผลตอบรับที่ดีของ 2 สาขานำร่อง ทั้งสาขาเกษตรนวมินทร์ และสาขาพัฒนาการขาออก ในปีที่ผ่านมา ทำให้มองเห็นโอกาสที่จะขยายธุรกิจให้เติบโตร่วมกันกับ LINE MAN
โดยการเพิ่มสาขา LINE MAN Kitchen ready to go ที่นอกจากเป็นการต่อยอดทางธุรกิจแล้ว ยังถือเป็นการเติมเต็มทุกความต้องการของผู้บริโภคได้อย่างแท้จริง โดยช่วยอำนวยความสะดวกให้แก่ผู้บริโภคในพื้นที่ชุมชนใกล้เคียงสามารถสั่งอาหารจากร้านชื่อดังหลากหลายร้านที่อยู่ในพีทีที สเตชั่นได้ พร้อมคงความเป็น Living Community ที่มองเห็นถึงศักยภาพของเมืองใหม่รอบนอกกรุงเทพมหานคร ซึ่งมีสัดส่วนของประชากรจำนวนมาก จึงได้ร่วมมือกับ LINE MAN ต่อยอดความตั้งใจ เปิดให้บริการ LINE MAN Kitchen ready to go สาขาใหม่ในพีทีที สเตชั่น อย่างต่อเนื่อง เพื่อเพิ่มประสิทธิภาพการให้บริการอย่างครอบคลุมทุกพื้นที่ ซึ่งถือเป็นการสร้างทางเลือกสำหรับการดำเนินชีวิตอย่างครบวงจรเพื่อตอบโจทย์การใช้ชีวิตทุกรูปแบบให้กับผู้บริโภค
นายยอด ชินสุภัคกุล ประธานเจ้าหน้าที่บริหารจาก LINE MAN Wongnai กล่าวว่า หลังจากเปิด LINE MAN Kitchen ready to go ในปีที่ผ่านมา ได้รับกระแสตอบรับและตอบโจทย์ไลฟ์สไตล์ของผู้บริโภคได้เป็นอย่างดี ส่งผลให้ในปี 2565 ทาง OR และ LINE MAN เดินหน้าขยายสาขา LINE MAN Kitchen ready to go ในพื้นที่สถานีบริการน้ำมันพีทีที สเตชั่น บริเวณรอบนอกกรุงเทพฯ 2 สาขาในเดือนมิถุนายนนี้ ได้แก่ สาขากาญจนาภิเษก ตลิ่งชัน และมีนบุรี เพื่อให้ผู้ใช้บริการสามารถสั่งได้หลากหลายร้าน หลายเมนู ภายใต้เงื่อนไขการจ่ายค่าส่งเพียงครั้งเดียว ด้วยระบบของ Wongnai Merchant App ที่สามารถรองรับกับแนวโน้มของธุรกิจเดลิเวอรีที่กลายเป็นหนึ่งในไลฟ์สไตล์ของคนไทย และเป็นสัดส่วนสำคัญของร้านอาหารที่จะช่วยเสริมความแกร่งให้กับธุรกิจ และสร้างยอดขายให้กับร้านได้
สำหรับ LINE MAN Kitchen ready to go ใน พีทีที สเตชั่น ปัจจุบันเปิดให้บริการให้แล้ว 2 สาขา ได้แก่ สาขาเกษตรนวมินทร์ และสาขาพัฒนาการขาออก ซึ่งเปิดตัวในปี 2564 ที่ผ่านมา และได้กระแสตอบรับเป็นอย่างดี จึงนำมาสู่การต่อยอดขยายสาขาอีก 2  สาขา ในปี 2565 ได้แก่ สาขากาญจนาภิเษก-ตลิ่งชัน และสาขามีนบุรี เพื่อเติมเต็มความต้องการให้แก่ผู้ใช้บริการ ทำให้การสั่งอาหารเดลิเวอรีง่าย สะดวกสบายยิ่งขึ้น และตอบโจทย์ทุกไลฟ์สไตล์ โดยสามารถรับเดลิเวอรีออเดอร์ได้ทันที พร้อมทั้งมีจุดบริการรับออเดอร์ เพื่อเพิ่มความสะดวกและประหยัดเวลาให้กับไรเดอร์มากขึ้น